Skolesportbyeenkomste nou weer toegelaatSportbyeenkomste by skole mag voortgaan, maar sonder enige toeskouers. (Foto: pixabay) Skolesport- en kultuurbyeenkomste mag ingevolge gewysigde regulasies nou weer hervat word – maar sonder enige toeskouers. Die minister van basiese onderwys, Angie Motshekga, het Saterdag nuwe regulasies in die Staatskoerant aangekondig. Ingevolge die regulasies mag skole se sportbyeenkomste, liggaamsopvoeding, kultuuraktiwiteite, buitemuurse bedrywighede en interskole-, distrik-, provinsiale en nasionale skoolsporttoernooie hervat word. Dieselfde geld vir alle ander buitemuurse bedrywighede soos kooroefeninge, mondelinge toesprake, spelwedstryde, kamma-hof, redenaarskompetisies, debatte en skoolklubs se aktiwiteite. Ook hier mag geen toeskouers teenwoordig wees nie. Die bedrywighede is vroeër alles opgeskort in ŉ poging om die verspreiding van Covid-19 te bekamp. Verskeie streng veiligheidsmaatreëls geld ingevolge die gewysigde regulasies. Dit sluit in ŉ Covid-19-voldoeningsbeampte vir elke venue, ŉ enkele beheerde toeganghek na die plek waar die byeenkoms gehou word, gesondheid- en temperatuursifting asook die beskikbaarstelling van ontsmettingsmiddels. ŉ Volledige register van almal wat die betrokke byeenkoms bygewoon het moet ook 21 dae lank gehou word. ŉ Lys met name van alle amptenare, leerders en enige ander persoon moet minstens drie dae voor die tyd aan ŉ besoekende skool verskaf word. Daar is ook ŉ beperking oor die getal mense wat ŉ byeenkoms mag bywoon. ŉ Perk van 100 mense word op binnenshuise byeenkomste geplaas en ŉ maksimum van 250 mense vir byeenkomste wat buite gehou word. Dit sluit in alle deelnemers, skeidsregters, tegniese beamptes, vrywilligers, mediese spanne, die media en stadionwerkers. Almal moet die perseel dadelik verlaat sodra hul pligte afgehandel is. ŉ Sosiale afstand moet ten alle tye gehandhaaf word en gesigsmaskers is verpligtend. Toerusting moet ook voor en ná gebruik ontsmet word. Kampioenskappe, toernooie en interskoolbyeenkomste wat van leerders vereis om na ander skole of provinsie te reis mag ook weer sonder toeskouers hervat word.